Melodi Grand Prix 2016

Melodi Grand Prix 2016 var den 54. utgaven av Melodi Grand Prix, Norges nasjonale uttaking til Eurovision Song Contest. Ti sanger deltok i finalen 27. februar 2016 i Oslo Spektrum i Oslo, og vinnerlåten ble «Icebreaker», framført av Agnete Johnsen. Hun har skrevet låten sammen med Gabriel Alares og Ian Curnow. Johnsen representerte Norge i Eurovision Song Contest 2016 i Stockholm, der «Icebreaker» ble slått ut i andre semifinale. Dette var første gang siden 2011 at Norge ikke var med i en Eurovision-finale.

 Sendingen 
Rundt tusen låter kom inn til NRKs åpne konkurranse, noe som var på nivå med rekordåret 2010. I tillegg oppsøkte redaksjonen utvalgte artister og låtskrivere for å få dem til å bidra med låter til konkurransen. En jury bestående av prosjektleder Stig Karlsen, musikkansvarlig Jan Fredrik Karlsen og musikkprodusentene Pia Skevik og Marie Komissar, plukket ut ti av de innsendte bidragene til finalen i Oslo Spektrum lørdag 27. februar. 

Artistmanager Jan Fredrik Karlsen tok dette året over som musikkansvarlig for Melodi Grand Prix etter Vivi Stenberg. Karlsen fortalte at han bevisst ikke ville gå etter de største navnene, men heller ferske artister som «ikke er helt fullblods ennå». Artistene ble presentert under en pressekonferanse 19. januar 2016, og låtene ble sluppet 2. februar. Tross Karlsens strategi var det flere kjente navn i startfeltet, med Stage Dolls, Freddy Kalas og Agnete Johnsen som de mest kjente. 

Programledere var Kåre Magnus Bergh og Silya Nymoen. De ledet også konkurransen i 2015, og underveis i sendingen dukket flere tidligere Melodi Grand Prix-vinnere opp på scenen. Kate Gulbrandsen sang «Mitt liv» fra 1987, fjorårsvinnere Mørland og Debrah Scarlett sang «A Monster Like Me» og Åse Kleveland sang «Intet er nytt under solen» fra 1966. Tidligere deltaker Reidun Sæther og 2004-vinner Knut Anders Sørum sang «Adieu» fra 1982, «Mil etter mil» fra 1978 og «Optimist» fra 1989. Etter dette dukket Jahn Teigen overraskende opp og framførte «Voodoo» fra 1976 – iført skjelettdrakt. Dette skulle bli Teigens aller siste opptreden i Melodi Grand Prix-sammenheng; han døde fire år senere. Artistene hedret også da nylig avdøde Nora Brockstedt, Norges første Melodi Grand Prix-vinner. 

Seerne kunne stemme på de ti finalelåtene per SMS, og de fire låtene som fikk flest stemmer, gikk videre til gullfinalen. Der ble de fire gullfinale-låtene framført på nytt, før seerne stemte en gang til. Den klare vinneren ble Agnete Johnsen med «Icebreaker». Hun fikk dermed representere Norge i Eurovision Song Contest i Stockholm. 

 Resultat 

 Første runde 
Nr.TittelArtistKomponistTekstforfatterStatus 1 «Laika» The Hungry Hearts med Lisa DillanTonje Gjevjon Ute 2 «Into the Fire» Stage DollsTorstein Flakne, Anne Judith Wik, Mark Spiro og Hallgeir Rustan Ute 3 «Traces» Stine Hole UllaStine Hole Ulla, Ingrid Skretting og Trude Kristin Klæboe Ute 4 «Stand Up» MakedaDan Attlerud, Michael Clauss og Thomas Thörnholm Ute 5 «Anyway» PegasusTommy Nilsen og Ronny Nilsen Ute 6 «Feel Da Rush» Freddy KalasFredrik Auke, Simen Auke, Mikkel Christiansen, Trond Opsahl og Christoffer Huse Gullfinale 7 «Afterglow» Laila SamuelsLaila Samuelsen, The Beatgees og Jan WeigelLaila Samuelsen Gullfinale 8 «History» ElouizAndré Lindahl, Jeanette Olsson, Michael Jay Ute 9 «Anna Lee» Suite 16David Bjoerk, Andreas Moe, David Eriksen, Alexander Austheim Gullfinale 10 «Icebreaker» AgneteAgnete Johnsen, Gabriel Alares og Ian Curnow Gullfinale

 Gullfinale 
Nr.TittelArtistKomponistTekstforfatter StemmerPlass 6 «Feel Da Rush» Freddy KalasFredrik Auke, Simen Auke, Mikkel Christiansen, Trond Opsahl og Christoffer Huse 2 7 «Afterglow» Laila SamuelsLaila Samuelsen, The Beatgees og Jan WeigelLaila Samuelsen 4 9 «Anna Lee» Suite 16David Bjoerk, Andreas Moe, David Eriksen, Alexander Austheim 3 10 «Icebreaker» AgneteAgnete Johnsen, Gabriel Alares og Ian Curnow 1

 Avstemning 
De fire mest populære sangene i første runde gikk videre til gullfinalen. Det fulle resultatet fra første runde ble aldri offentliggjort, og gullfinalistene ble presentert i tilfeldig rekkefølge. I gullfinalen ble resultatet avgjort av seernes SMS-stemmer, og gullfinalistene beholdt stemmene fra første runde. Seernes stemmer var delt i fem geografiske regioner ut fra hvor i landet stemmene ble sendt fra, og tallene i tabellen under viser mottatte SMS-stemmer. Stemmene ble lest opp av seere som holdt Grand Prix-fester rundt om i landet. «Icebreaker» ledet avstemningen hele veien og vant til slutt klart.  
Nr.TittelMidt-NorgeNord-NorgeSør-NorgeVest-NorgeØst-NorgeTotalt6«Feel Da Rush»8 56211 6168 99810 79848 15488 1287«Afterglow»6 4794 8515 9376 22425 37448 8659«Anna Lee»6 6675 5484 8818 57231 00356 67110«Icebreaker»14 89851 09714 82518 57467 334166 728

 Hendelser 
Opprinnelig skulle Freddy Kalas stille med «Happy Rush». Låten ble imidlertid diskvalifisert fra konkurransen, fordi den var for lik «Cannabus» som han ga ut i 2011. NRK lot likevel Kalas få delta med en annen sang – «Feel Da Rush». Avgjørelsen var omdiskutert, og flere kommentatorer mente Kalas ikke burde fått delta med en ny sang. Tross kritikken ble «Feel Da Rush» den desidert mest populære låten på forhånd. Fram til finaledagen var Kalas' låt spilt tre millioner ganger på strømmetjenesten Spotify, det tilsvarte 90 prosent av alle avspillinger av årets finalelåter. «Feel Da Rush» ble også en stor hit og lå hele 21 uker på VG-lista med en andreplass som beste notering. Vinneren «Icebreaker» lå fire uker på lista, med en ellevteplass som beste notering.

Den norske finalen ble sett av 1 313 000 seere, det høyeste seertallet siden finalen i 2010.

 Se også 
 MGPjr 2016
 Eurovision Song Contest 2016

 Referanser 

Kategori:Melodi Grand Prix
Kategori:Musikk i 2016